รมว.คลังขึ้นเวทีเอเปกเรียกความเชื่อมั่นเศรษฐกิจไทย
"อภิศักดิ์" เตรียมเดินทางเข้าร่วมประชุมรมว.คลังเอเปคที่ฟิลิปปินส์ แจงนโยบายรัฐบาลมุ่งพัฒนาประเทศเรียกความเชื่อมั่น
9 ก.ย. 2558

"อภิศักดิ์" เตรียมเดินทางเข้าร่วมประชุมรมว.คลังเอเปคที่ฟิลิปปินส์ แจงนโยบายรัฐบาลมุ่งพัฒนาประเทศเรียกความเชื่อมั่น 
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง ได้เปิดเผยว่า นายอภิศักดิ์ ตันติวรวงศ์ รมว.คลัง มีกำหนดจะเดินทางไปเข้าร่วมการประชุมรัฐมนตรีว่าการกระทรวงการคลังเอเปค (APEC Finance Ministers’ Meeting: APEC FMM) ครั้งที่ 22 ในระหว่างวันที่ 10 -11 ก.ย.  2558 ณ เมืองเซบู ประเทศฟิลิปปินส์ โดยมี รมว.คลัง จากสมาชิก เอเปคจำนวน 21 เขตเศรษฐกิจ ประกอบด้วย ออสเตรเลีย บรูไน แคนาดา ชิลี จีน เขตบริหารพิเศษฮ่องกง อินโดนีเซีย ญี่ปุ่น เกาหลีใต้ มาเลเซีย เม็กซิโก นิวซีแลนด์ ปาปัวนิวกินี เปรู ฟิลิปปินส์ รัสเซีย สิงคโปร์ จีนไทเป ไทย สหรัฐอเมริกา และเวียดนาม และผู้แทนจากองค์กรระหว่างประเทศ เข้าร่วมการประชุมด้วย
ทั้งนี้ นายอภิศักดิ์ จะใช้โอกาสนี้นำเสนอแนวนโยบายที่สำคัญของรัฐบาลที่จะมุ่งพัฒนาประเทศอย่างยั่งยืนในอนาคตต่อสมาชิกเอเปคโดยรวมถึงเรื่องที่สำคัญและเร่งด่วน อาทิ การลงทุนในโครงสร้างพื้นฐาน การส่งเสริมการลงทุนทั้งในประเทศและต่างประเทศ และการดำเนินการของรัฐบาลตามโรดแมปที่ได้วางไว้
แนวคิดหลัก ของการประชุม้อเปกในครั้งนี้ คือ Building Inclusive Economies, Building a Better World โดย รมว.คลังเอเปคจะหารือใน 2 ประเด็นหลัก ได้แก่ ภาวะเศรษฐกิจโลกและทิศทางเศรษฐกิจในภูมิภาค และแผนงานสำหรับกรอบการประชุม รมว. คลังเอเปค  ซึ่งได้กำหนดกรอบความร่วมมือระหว่างสมาชิกเอเปคใน 4 เสาหลักได้แก่ (1) ส่งเสริมการรวมกลุ่มทางการเงิน (Promoting Financial Integration) (2) การเร่งรัดการปฏิรูปและเพิ่มความโปร่งใสทางการคลัง (Advancing Fiscal Reforms and Transparency) (3) การเสริมสร้างความแข็งแกร่งทางการเงิน (Enhancing Financial Resiliency) และ (4) การเร่งรัดการลงทุนและการระดมทุนเพื่อพัฒนาโครงสร้างพื้นฐาน (Accelerating Infrastructure Development and Financing)